Title: ข้อบังคับพนักงานจราจรในทางพิเศษ เรื่อง การห้ามรถยนต์บรรทุกวัตถุอันตรายเดินในทางพิเศษ พ.ศ. 2548

ข้อบังคับพนักงานจราจรในทางพิเศษ

ข้อบังคับพนักงานจราจรในทางพิเศษ
เรื่อง
การห้ามรถยนต์บรรทุกวัตถุอันตรายเดินในทางพิเศษ พ.ศ. ๒๕๔๘

เพื่อความปลอดภัยและสะดวกต่อการจราจรในทางพิเศษ อาศัยอำนาจตามความในมาตรา
๑๓๙ แห่งพระราชบัญญัติจราจรทางบก พ.ศ. ๒๕๒๒ ผู้ว่าการการทางพิเศษแห่งประเทศไทย ในฐานะพนักงานจราจรในทางพิเศษ
ตามประกาศกระทรวงมหาดไทย เรื่อง แต่งตั้งพนักงานจราจรในทางพิเศษและพนักงานเจ้าหน้าที่ปฏิบัติหน้าที่เกี่ยวกับการจราจรในทางพิเศษตามประกาศของคณะปฏิวัติ
ฉบับที่ ๒๙๐ ลงวันที่ ๒๗ พฤศจิกายน พ.ศ. ๒๕๑๕
ลงวันที่ ๖ สิงหาคม พ.ศ. ๒๕๒๔ ออกข้อบังคับไว้ ดังต่อไปนี้

ข้อ ๑  ข้อบังคับนี้เรียกว่า ข้อบังคับพนักงานจราจรในทางพิเศษ
เรื่อง การห้ามรถยนต์บรรทุกวัตถุอันตรายเดินในทางพิเศษ พ.ศ. ๒๕๔๘

ข้อ ๒[๑]
 ข้อบังคับนี้ให้มีผลใช้บังคับตั้งแต่วันที่
๑ มกราคม พ.ศ. ๒๕๔๙ เป็นต้นไป

ข้อ ๓  วัตถุอันตรายที่ต้องมีการควบคุมการขนส่งในทางพิเศษตามข้อบังคับพนักงานจราจรในทางพิเศษฉบับนี้
หมายถึง วัตถุอันตรายที่ออกตามความในมาตรา ๔ และเป็นวัตถุอันตรายที่มีการควบคุมตามมาตรา
๑๘ แห่งพระราชบัญญัติวัตถุอันตราย พ.ศ. ๒๕๓๕ และทำการขนส่งตามพระราชบัญญัติการขนส่งทางบก
พ.ศ. ๒๕๒๒ เฉพาะที่ระบุไว้ในบัญชีแนบท้ายข้อบังคับฉบับนี้

ข้อ ๔  ห้ามรถยนต์ซึ่งบรรทุกวัตถุอันตรายที่ไม่ปฏิบัติตามพระราชบัญญัติการขนส่งทางบก
พ.ศ. ๒๕๒๒ และประกาศกระทรวงอุตสาหกรรม ว่าด้วย การขนส่งวัตถุอันตรายทางบกเดินในทางพิเศษ

ข้อ ๕  ห้ามรถยนต์ซึ่งบรรทุกวัตถุอันตรายที่ไม่แจ้งเส้นทาง
วันเวลา และประเภทของวัตถุอันตรายที่จะบรรทุก ให้การทางพิเศษแห่งประเทศไทยทราบล่วงหน้า
เดินในทางพิเศษ

ข้อ ๖  ห้ามรถยนต์ซึ่งบรรทุกวัตถุอันตรายเดินในทางพิเศษศรีรัช
ช่วงตั้งแต่ทางแยกต่างระดับพญาไทถึงถนนงามวงศ์วาน ตลอดเวลา

ข้อ ๗  ห้ามรถยนต์ซึ่งบรรทุกวัตถุอันตรายเดินในทางพิเศษเฉลิมมหานคร
ทางพิเศษศรีรัชและทางพิเศษฉลองรัช ระหว่างเวลา ๐๕.๐๐ น. ถึง ๐๙.๐๐ น. และระหว่างเวลา
๑๕.๐๐ น. ถึง ๒๑.๐๐ น.ทุกวัน เว้นแต่รถยนต์บรรทุกน้ำมันให้เป็นไปตามข้อบังคับพนักงานจราจรในทางพิเศษ
เรื่อง การห้ามรถยนต์บรรทุกน้ำมันตั้งแต่ ๖ ล้อขึ้นไป และรถพ่วงเดินในทางพิเศษ สายดินแดง
- ท่าเรือ สายบางนา  ท่าเรือสายดาวคะนอง - ท่าเรือ สายแจ้งวัฒนะ - บางโคล่
สายพญาไท - ศรีนครินทร์ และสายรามอินทรา  อาจณรงค์ ระหว่างเวลาที่กำหนด พ.ศ. ๒๕๔๒

ข้อ ๘  ห้ามรถยนต์ซึ่งบรรทุกวัตถุอันตรายเดินในทางพิเศษเฉลิมมหานคร
ทางพิเศษศรีรัช และทางพิเศษฉลองรัช เกินชั่วโมงละ
๖๐ กิโลเมตร และในทางพิเศษบูรพาวิถี และทางพิเศษอุดรรัถยาเกินชั่วโมงละ ๗๐ กิโลเมตร

ข้อ ๙  ข้อบังคับนี้ไม่ใช้บังคับแก่รถยนต์ซึ่งบรรทุกวัตถุอันตรายที่ใช้ในราชการตำรวจหรือราชการทหาร
และรถยนต์ซึ่งบรรทุกวัตถุอันตรายที่ได้รับอนุญาตจากการทางพิเศษแห่งประเทศไทย

ประกาศ
ณ วันที่ ๒๑ ธันวาคม พ.ศ. ๒๕๔๘
เผชิญ
ไพโรจน์ศักดิ์
ผู้ว่าการการทางพิเศษแห่งประเทศไทย
ในฐานะพนักงานจราจรในทางพิเศษ

[เอกสารแนบท้าย]

๑. 
ข้อบังคับพนักงานจราจรในทางพิเศษ เรื่อง การห้ามรถยนต์บรรทุกวัตถุอันตรายเดินในทางพิเศษ
พ.ศ. 2548

(ดูข้อมูลจากภาพกฎหมาย)

นันทนา/ผู้จัดทำ
๖  มกราคม  ๒๕๔๙

[๑] ราชกิจจานุเบกษา
เล่ม ๑๒๒/ตอนพิเศษ ๑๕๓ ง/หน้า ๕/๓๑ ธันวาคม ๒๕๔๘